སྐུ་ཞབས་རྣམ་པ།མཁས་དབང་རྣམ་པ།བདག་ནི་རྨ་ཆུ་ནས་སྐྱེས་ཤིང་རྨ་ཆུ་ནས་ནར་སོན་པ་ཡིན་ལ།གེ་སར་སྒྲུང་གི་ཤེས་བྱ་ཤིན་ཏུ་ཉག་ཕྲ་བ་ཡིན།ཡིན་ནའང་ལོ་བཅུ་ལྷག་གི་སྔོན་དུ་ནུབ་བྱང་མི་རིགས་སློབ་གླིང་དུ་སློབ་གཉེར་བྱེད་པའི་སྐལ་བ་བྱུང་ཤིང༌།གེ་སར་སྒྲུང་གི་སྐོར་ལ་དབང་འབྱོར་བ་རྒན་དཀོན་མཆོག་ཚེ་བརྟན་སོགས་ཀྱི་མདུན་ནས་གེ་སར་སྒྲུང་གི་ཤེས་བྱའི་བདུད་རྩི་ཅུང་ཙམ་མྱངས་ཐུབ་པ་མ་ཟད།ཁོང་གི་ཞལ་ལས་རྨ་ཆུའི་ས་ཆ་འདི་གླིང་གི་ཆགས་ཡུལ་གཙོ་བོ་ཞིག་ཡིན་པའི་ངེས་ཤེས་ཀྱང་བསྐྱེད་བྱུང༌།དེ་རིང་གི་རྩོམ་ཐུང་འདི་ཡང་ཕྱོགས་གཅིག་ནས་སློབ་དཔོན་དཀོན་མཆོག་ཚེ་བརྟན་ལགས་སྐུ་གཤེགས་ནས་ལོ་ངོ་གསུམ་ཙམ་འགོར་བར་རྗེས་དྲན་དང༌།རྨ་ཆུ་རྫོང་འདི་གླིང་གི་ཆགས་ཡུལ་གཙོ་བོ་ཞིག་ཡིན།